Carcaixent celebra este cap de setmana una Fira del Stock i una Fira Animalista
01 de octubre de 2021

Carcaixent

Este dissabte 2 d’octubre Carcaixent celebra la I Fira del Stock on un total de 32 comerços de la localitat, exposaran en l’eix Julià Ribera – Sant Francesc d’Assís els seus productes. Esta fira va ser sol·licitada pel teixit empresarial de Carcaixent, amb la finalitat de poder liquidar els estocs a causa de la pandèmia, sobretot del sector tèxtil, que veia la possibilitat de liquidar la col·lecció d'hivern de l'any passat, de poder vendre també el estocatge de l'estiu, així com presentar les noves col·leccions.

La Fira estarà dividida en dos sectors, tèxtil i altres productes i es podrà comptar amb l’assessorament d’una personal shopper. A més, durant tot el dia hi haurà música i animació.

Sara Diert, regidora de Promoció Econòmica, s’ha mostrat molt satisfeta de la bona acollida de la iniciativa “tant del tèxtil com de la resta de sectors, la resposta ha sigut molt satisfactòria. A més, comptem també amb els nostres nous emprenedors. Empreses que han muntat només començar el COVID i poden ara donar-se a conèixer gràcies a aquest esdeveniment”.

Per al dia següent, el diumenge 3, en el mateix emplaçament tindrà lloc una Fira Animalista en la que participara 26 entitats de la comarca, entre protectores i altres associacions. També hi hauran activitats paral·leles i animació per sensibilitzar a la població sobre el respecte als animals i fomentar l’adopció.

La regidora ha fet una crida a la participació de tota la ciutadania. “És hora, de poder donar suport i ajudar, a totes les empreses, entitats i associacions, que han fet un gran esforç i han acollit amb tant entusiasme estes dos iniciatives. Convidem a totes les poblacions de voltant, perquè puguen compartir amb nosaltres la primera fira, i començar a gaudir de nou dels nostres carrers, els nostres comerços i la nostra estima als animals”.